Donnerstag, Dezember 05, 2013
قار - ائلدار ماکو
نه یاغیرسان حزین - حزین آغارمیان ساچلاریما
شیغاییرسان دال با دالا کیپریگیمه قاشلاریما
گونوم چیخار توشلویارسان منیم ده قارغیشلاریما
یاغیرسان یاغ ،اسیرسن اس ،هله دوران سنین کی دی
آسیرسان آس ،کسیرسن کس ،هله دوران سنین کی دی
*
نه بیلیرسن بو حایات دا تاپدالانیب ازیلن وار
سوروم - سوروم سورونن وار آرالیقدا بوزولن وار
اؤولن کیمدی قالان کیمدی الی یاردان اوزولن وار
سپه لیرسن ساغا - سولا ایتیریرسن ایزی میزی
بو سویوقدا سیلله وروب قیزاردیرسان اوزوموزو
*
او گوندن کی آغ دونویون گئیدیریب سن بیزیم یوردا
اوندان بری فرصت دوشوب چولده گزن قوجا قوردا
قاچان قاچیر قالان قالیر دالدالانیر اوردا بوردا
صبیر، طاقت ، قالمییب دی منده اوزه دایانمیشام
بیر عوموردو مین بیر درده دؤزه - دؤزه دایانمیشام
*
داغ دؤشونده ده لی جئیران آیاقلانیب قاچا بیلمیر
کؤرپه قوزو قوجا قویون قیریشیغین آچا بیلمیر
سیلدیریملی قایالاردان قوجا قارتال اوچا بیلمیر
ائله سی واردی خسته دی ائله سی وار یارالی دی
بو سویوقا دؤزه بیلمیر یوواسیندان آرالی دی
*
نفس سالیب دونداریرسان بولاغلارین گؤزه سینی
گیزله دیرسن ایچه ریده قیز گلینین کوزه سینی
قوجالارا گؤستریرسن سویوقویون مزه سینی
قاپی لارا قیفیل ووروب ایچه ریدن باغلییرسان
یوخسوللارا داغ چکیرسن اوره کلری داغلییرسان
*
یاخامیزی تانیالی بیزی دارا قیصدیریب سان
او هئیبتلی های کوی سالان آخار چایی سوسدوروب سان
قیزیل تئللی گونشی ده هله بیزدن کوسدوروب سن
یورقون - یورقون باخان آی دا آچا بیلمیر هاله سینی
یئل اسدیکجه ائشیدیرم طبیعتین ناله سینی
*
اتکلرده چن دومانین اوزانیب دی هاردان - هارا
کولک قالخیرکوپباسینی سالیر گئنه دام - دووارا
من ده باش آلمیش گئدیرم هله قاری یارا - یارا
هی دئییره م اؤز - اؤزومه قارا گونون عؤمرو آزدی
نه قده ر یاغاجاق یاغسین قیشین سونو گئنه یازدی
*
قاباقدادی یاز گلنده اوندا قاتاجاق باشیین
آخیداجاق تپه لردن دره لره گؤز یاشیین
گونش اوندا تؤکه جکدی هر طرفه ایچ داشیین
یادیوا سال اوندادی کی ائل دوداقی گوله جکدی
اوجا داغلار اته گینده گول دوداقی گوله جکدی
*
دنیا بئله قالان دئییل یاز گله جک یای گله جک
طبیعته گلین کیمی گول چیچکدن پای گله جک
اینانمیرسان بئش اون گونو تر- تله سیک سای ، گله جک
حسرتیله گؤزله ییرم گؤز یول دادی قولاق سس ده
قسمت اولسا گؤرمه لی ییک دورنالاری دسته - دسته
*
قار اؤلکه ده برکتدی اومود وئریر یازا - یایا
اوجا داغلار یاتاغیندان آخیر گئدیر قوروچایا
بئله لیکله اکینچی نین زحمت پایی گئتمیر زایا
(ائلدارین دا) اوزو گولور بئله ثروت وار الیندن
طبیعته حیات وئرن بو شاختالی قار الیندن
*
مهدی همت زاده - ائلدار ماکو
*
Labels: مهدی همت زاده (ائلدار ) ماکو
Keine Kommentare:
Abonnieren Kommentare zum Post (Atom)
ltz_Latn snd_Arab azb_Arab pes_Arab azb_Arab azb_Arab azb_Arab unk azb_Arab azb_Arab azb_Arab azb_Arab azb_Arab unk azb_Arab azb_Arab azb_Arab azb_Arab azb_Arab unk azb_Arab azb_Arab azb_Arab azb_Arab azb_Arab unk azb_Arab azb_Arab azb_Arab azb_Arab azb_Arab unk azb_Arab azb_Arab azb_Arab azb_Arab azb_Arab unk azb_Arab azb_Arab azb_Arab azb_Arab azb_Arab unk azb_Arab azb_Arab azb_Arab azb_Arab azb_Arab unk azb_Arab azb_Arab azb_Arab azb_Arab azb_Arab unk azb_Arab azb_Arab azb_Arab azb_Arab azb_Arab unk pes_Arab unk pes_Arab deu_Latn deu_Latn